Koöperasiemodel afgestof vir mega-aanslag | Landbou
Met 'n wingerd en gesaaides agter hulle is, van links, mnre. Jano Rieckert, Christo Horn en Theo Schutte. Al drie gee leiding aan die grondeienaars. Verskillende tipes boerdery is reeds gevestig. FOTO: CHARL VAN ROOYEN
Die eerste landboudorp in die Roots-projek kry vinnig gestalte op Stampriet in die suide van Namibië, waar 'n wye verskeidenheid gewasse reeds verbou word en boere met vee en ander diere boer. Uiteindelik sal hierdie megaboerdery 130 grondeienaars hê.
Dr. Johan Rieckert van Windhoek wat aan die hoof van die Roots-projek staan, sê die idee agter die naam Roots is dat alles in boerdery by wortels begin. Hy is 'n gebore Namibiër wat sy doktorsgraad in kliniese sielkunde aan die Universiteit Stellenbosch verwerf het.
Daar het hy sy vrou, Colette, ontmoet terwyl sy BComRek gestudeer het. Hulle is getroud voordat hulle in 1990 terug is na sy geboorteland. Hy was 18 jaar lank in 'n praktyk in Windhoek en Colette het by 'n ouditeursfirma gewerk en vir studente aan die Universiteit van Namibië klas gegee.